TIEDOTE 5.3.2017   
  
Julkaisuvapaa heti   
  
KOKOOMUKSEN JA RKP:N VALTUUTETUT: VANTAAN KAUPUNGIN   
PYSÄKÖINNINVALVONNAN TOIMINTA SYYNIIN   
  
Kokoomuksen ja RKP:n valtuustoryhmät jättävät illan valtuuston   
kokouksessa valtuustoaloitteen Vantaan kaupungin pysäköinninvalvonnan   
toiminnan arvioimiseksi ja kehittämiseksi. Aloitteen ensimmäinen   
allekirjoittaja on kokoomuksen kaupunginvaltuutettu Mika Kasonen.   
  
  -          Kaupungin pysäköinninvalvonnan toiminta on poikinut paljon   
suoria yhteydenottoja päättäjille sekä negatiivista julkisuutta koko   
kaupungille. Erityisesti koventunut linja tienvarsipysäköinnistä   
omakotitaloalueilla on saanut asukkaat tuohtumaan. Pysäköinninvalvonta   
on viranomaistoimintaan, josta valtuutetut eivät suoraan voi   
päättää. Siksi aloitteessa edellytetään, että kaupunki pyytäisi   
pysäköinninvalvojia valvovalta poliisilta arviota toiminnan   
asianmukaisuudesta. Mahdolliset havaitut puutteet on korjattava   
viipymättä, toteaa poliisina työskentelevä Kasonen.   
  
Kasonen korostaa, että aloitteen tarkoituksena ei ole arvostella   
yksittäisiä pysäköinninvalvojia, vaan kiinnittää huomiota   
valvojien ohjeistuksiin ja voimassa oleviin käytäntöihin. Kun   
valvonta on asiallista ja pysäköintialueet ovat asianmukaisesti ja   
selkeästi merkitty, niin liikenneturvallisuus ja asukkaiden viihtyvyys   
alueella paranee.   
  
  -          Pysäköinninvalvonnan tulee perustua lakiin ja sen tulee   
noudattaa lakien todellista tarkoitusta. Valvonnan keskiössä pitää   
olla liikenneturvallisuus ja liikenteen sujuvuus. Siksi valvontaa   
pitää ohjata muilla laadullisilla kriteereillä kuin   
euromääräisellä virhemaksujen keräystavoitteella. Kokoomuksen ja   
RKP:n yhteisestä aloitteesta eurotavoite saatiin poistettua tämän   
vuoden budjetista, Kasonen huomauttaa.   
  
LISÄTIETOJA:   
  
Mika Kasonen   
  
p. 050 5114498   
  
\*\*\*   
  
Kaupunginvaltuuston kokous 5.3.2018   
  
VALTUUSTOALOITE VANTAAN KAUPUNGIN PYSÄKÖINNINVALVONNAN TOIMINNAN   
ARVIOIMISEKSI JA KEHITTÄMISEKSI   
  
Vantaan kaupungin pysäköinninvalvonnan käytännöt ovat kirvoittaneet   
paljon suoria yhteydenottoja valtuutetuille. Pysäköinninvalvonnan   
toiminta on myös herättänyt runsaasti negatiivista julkisuutta eri   
medioissa. Palautteen kohteena on ollut koventunut tulkinta   
maastopysäköinnistä. Lisäksi ihmetystä ovat herättäneet   
riittämätön tiedotus pysäköintimerkkeihin tehdyistä muutoksista   
sekä välittömästi muutosten jälkeen määrätyt   
pysäköintivirhemaksut.   
  
Kadun reuna-alueille pysäköityihin autoihin kirjoitettujen   
pysäköintivirhemaksujen perusteena on ollut pysäköintikielto puisto-   
ja viheralueella. Vantaan pysäköinninvalvonnassa on siis yllättäen   
alettu tulkita väljästi maastoliikennelakia, jossa säädetään   
maastopysäköinnistä. Pysäköinninvalvonta tulkitsee kiinteistöjen   
ja kadun asfaltoidun osan väliin jäävän kapean sorapintaisen   
maakaistaleen olevan maastoliikennelain mukaista maastoa, eikä tiehen   
kuuluvaa piennarta.   
  
Maastoliikennelain tarkoituksena on ehkäistä haittoja, joita luonnolle   
tai muulle ympäristölle, yleiselle virkistyskäytölle tai muulle   
yleiselle edulle taikka yksityiselle edulle aiheutuu   
moottorikäyttöisten ajoneuvojen käyttämisestä maastossa sekä   
edistää liikenneturvallisuutta. Hallituksen esityksen (HE 163/1995)   
perusteluista käy hyvin selville, että lainsäätäjän tarkoitus on   
ollut selventää maaston määritelmää ja antaa valtuus kunnalliseen   
pysäköinninvalvontaan todellisilla puistoaluilla, eikä määritellä   
tien pientareita tai sorareunuksia maastoliikennelain tarkoittamaksi   
puisto- ja viheralueeksi. Maastoliikennelakia ei ole laadittu siihen   
tarkoitukseen, jolla kunnallinen pysäköinninvalvonta perustelee   
virhemaksujen määräämistä.   
  
Vantaalla on 80-luvulla muutettu useita vanhoja sorateitä   
kestopäällystetyiksi teiksi, joiden vanha reuna-alueen sora ei ole   
maastoliikennelain tarkoittamaa maastoaluetta. Lisäksi ei ole lain   
hengen mukaista kirjoittaa pysäköintivirhemaksuja asukkaiden   
omakotitalojen pihojen välittömässä läheisyydessä, joissa   
joudutaan välillä esimerkiksi juhlien yms. johdosta pysäköimään   
ajoradan reuna-alueelle. Näin saadaan pienten katujen liikenne sujumaan   
ja huolehdittua alueen liikenneturvallisuudesta sekä   
pelastusajoneuvojen esteettömästä kulusta. Myös tieliikennelain 26   
§:n mukaan ajoneuvo on pysäköitävä mahdollisimman kauas ajoradan   
keskeltä.   
  
Pysäköinninvalvonnan tulee perustua lakiin ja sen tulee noudattaa   
lakien todellista tarkoitusta. Liikenneturvallisuuden parantaminen on   
yksi pysäköinninvalvonnan päätehtävistä. Hallintolaki velvoittaa   
viranomaisia tasapuolisuuteen. Viranomaisen on käytettävä   
toimivaltaansa yksinomaan lain mukaan hyväksyttäviin tarkoituksiin.   
Toimien pitää olla puolueettomia sekä oikeassa suhteessa   
tavoiteltuihin päämääriin.   
  
Laki pysäköinninvalvonnasta antaa mahdollisuuden käyttää   
huomautusta, jos pysäköintivirhe on vähäinen. Lisäksi laki antaa   
mahdollisuuden luopua toimenpiteestä, jos pysäköintivirhe on   
ilmeisesti johtunut anteeksi annettavasta huomaamattomuudesta tai   
ajattelemattomuudesta. Kunnallisen pysäköinninvalvonnan tulisi   
tiedottaa muutoksista ja käyttää pysäköintialueen muutoksien   
valvonnassa aluksi ensisijaisesti huomautuksia.   
  
Pysäköinninvalvojan on syytä tiedostaa toimintansa vaikutus kaupungin   
julkisuuskuvaan. Kun valvonta on asiallista ja pysäköintialueet ovat   
asianmukaisesti ja selkeästi merkitty, niin liikenneturvallisuus ja   
asukkaiden viihtyvyys alueella paranee. Valvontaa pitää ohjata muilla   
laadullisilla kriteereillä kuin euromääräisellä virhemaksujen   
keräystavoitteella. Onkin hyvä, että kyseinen tavoite on poistettu   
tämän vuoden budjetista.   
  
  Kunnallinen pysäköinninvalvoja on valvonnan yleistä järjestelyä   
koskevissa asioissa poliisilaitoksen päällikön johdon ja valvonnan   
alainen. Aluehallintovirasto voi kunnanvaltuustoa kuultuaan ja saatuaan   
asianomaisen poliisilaitoksen päällikön lausunnon peruuttaa   
kunnallisen pysäköinninvalvonnan luvan tai muuttaa sen ehtoja, jos   
olosuhteissa on tapahtunut olennainen muutos tai asetettuja ehtoja ei   
ole noudatettu taikka valvontatointa ei muutoin ole hoidettu   
asianmukaisella tavalla. Ennen luvan peruuttamista aluehallintoviraston   
on kuitenkin kehotettava kuntaa kohtuullisessa määräajassa korjaamaan   
havaitut puutteet. Kunnanvaltuusto voi tehdä esityksen luvan   
peruuttamisesta tai ehtojen muuttamisesta.   
  
Yllä olevan johdosta me allekirjoittaneet valtuutetut edellytämme,   
että Vantaan kaupunki:   
  
  -          Pyytää toimintaa valvovalta viranomaiselta lausunnon   
kaupungin pysäköinninvalvonnan toiminnan asianmukaisuudesta ja   
pysäköinninvalvonnan luvan ehtojen noudattamisesta.   
  
  -          Ryhtyy viipymättä tarvittaviin toimenpiteisiin havaittujen   
puutteiden korjaamiseksi.   
  
  -          Raportoi valtuustolle lausunnosta ja mahdollisista   
korjaavista toimenpiteistä, jotta valtuusto voi arvioida tarvetta   
tehdä esitystä pysäköinninvalvonnan luvan ehtojen muuttamisesta.   
  
Vantaalla 5.3.2017   
  
Mika Kasonen